Filip Hološko

**Filip Hološko** (* 17. január 1984, Piešťany) je bývalý slovenský futbalista a reprezentant Slovenska.

## Klubová kariéra
S futbalom začínal v rodných Piešťanoch, odkiaľ odišiel ako 14-ročný do Ozety Dukla Trenčín. V roku 2000 sa stal majstrom Slovenska v kategórii mladšieho dorastu, v staršom doraste bol po jesennej časti sezóny 2001/02 s 12 gólmi najlepším strelcom mužstva. V novembri 2001 debutoval v A-mužstve Trenčína v slovenskej lige proti Interu Bratislava (0 : 3), v 63. minúte striedal Martina Fabuša. 

V roku 2002 prestúpil do českého klubu FC Slovan Liberec. Na jar 2002 hrával za B-mužstvo Liberca, v štyroch zápasoch bol na lavičke A-mužstva. V českej lige debutoval až v nasledujúcej sezóne 2002/03, 7. októbra 2002 v stretnutí proti Slavii Praha (0 : 1). Prvé dva góly strelil 6. apríla 2003 v severočeskom derby s FK Jablonec (2 : 0), hlavou a tvrdou strelou pod brvno. V sezóne 2005/06 prispel k zisku majstrovského titulu, so šiestimi gólmi bol najlepším strelcom klubu, hoci odohral len jesennú časť. V Liberci odohral celkom 54 ligových zápasov, strelil 17 gólov. V Intertoto cupe 2004 strieľal dôležité postupové góly proti Rode Kerkrade (1 : 1) a v semifinále proti FC Nantes (1 : 2), vo finále pohára proti Schalke 04 nehral pre zranenie. 

V januári 2006 prestúpil do tureckého klubu Vestel Manisaspor, účastníka Süper Lig, v súťaži debutoval 21. januára 2006 proti Ankaragücü (2 : 0). V jarnej časti sezóny 2005/06 odohral 17 zápasov, strelil 4 góly. Upútal najmä proti istanbulským veľkoklubom, v stretnutí s Galatasaray SK skóroval dvakrát (2 : 4), jedným presným zásahom prispel k výhre nad Fenerbahçe SK (5 : 3). V sezóne 2006/07 bol s 9 gólmi druhým najlepším strelcom klubu, 22. apríla 2007 dosiahol prvý hetrik vo svojej kariére, v priebehu 18 minút rozhodol o výhre 4 : 1 nad Bursasporom. 

V decembri 2007 prestúpil z Manisasporu do jedného z najslávnejších tureckých klubov Beşiktaş JK. Dokázal sa presadiť v klube bojujúcim o záchranu aj v klube, ktorý hral o titul, s 15 gólmi sa stal druhým najlepším kanonierom ligy v sezóne 2007/08. Najúspešnejšia bola pre Hološka sezóna 2008/09, keď získal s Besiktasom double, k zisku majstrovského titulu prispel 10 gólmi a skóroval aj vo finále Tureckého pohára. 

V Lige majstrov 2009/10 nastúpil Hološko proti Manchestru United (0 : 1), v zápase s CSKA Moskva (1 : 2) utrpel v osobnom súboji zlomeninu lýtkovej kosti, musel absolvovať chirurgický zákrok a tri mesiace pauzoval. V Európskej lige 2010/11 strelil v skupinovej fáze góly proti Rapidu Viedeň (2 : 1) a CSKA Sofia (2 : 1), v šestnásťfinále proti Dynamu Kyjev nehral pre zranenie. V Európskej lige 2011/12 vyhral Besiktas svoju skupinu, Hološko nastúpil v piatich zápasoch skupinovej fázy a v obidvoch zápasoch osemfinále s neskorším víťazom trofeje Atléticom Madrid (1 :3, 0 : 3).

11. mája 2013 sa zapísal do klubovej histórie, keď strelil historicky posledný gól „čiernych orlov“ na štadióne Inönü, ktorý po sezóne čakala prestavba.. 

Počas pôsobenia v Besiktasi dvakrát hosťoval v iných kluboch İstanbul Büyükşehir Belediye a Çaykur Rizespor. S Istanbulom BB postúpil v roku 2011 do finále Tureckého pohára, ale vo finále sa rozhodol nenastúpiť proti svojmu kmeňovému klubu Besiktasu. V najvyššej tureckej súťaži si zapísal do štatistík 244 stretnutí a 70 gólov, ďalších 12 gólov pridal v 39 zápasoch Tureckého pohára.

V roku 2015 podpísal zmluvu s austrálskym klubom FC Sydney, v prvej sezóne bol najlepším strelcom klubu s 10 gólmi. Skvele vstúpil do sezóny 2016/17, v prvých dvoch zápasoch strelil tri góly, dosiahol métu 100 ligových gólov a stal sa členom Klubu ligových kanonierov. Hološko sa stal prvým „stovkárom“, ktorý predtým ani raz neskóroval v slovenskej lige, zároveň ako prvý hráč vstúpil do elitnej spoločnosti kanonierov v ligovej súťaži mimo Európy. S klubom získal majstrovský titul, po Karolovi Kiselovi sa stal druhým Slovákom s titulom v austrálskej lige. 

V júni 2017 podpísal dvojročnú zmluvu so Slovanom Bratislava. Prvý krát nastúpil za Slovan v zápase Česko-slovenského Superpohára proti FC Fastav Zlín, prvé dva góly v „belasom“ drese strelil v predkole Európskej ligy proti Pjuniku Jerevan (4 : 1). 23. júla 2017 si po takmer 17 rokoch pripísal druhý ligový štart v slovenskej najvyššej súťaži v zápase s Tatranom Prešov (5 : 1). Prvý ligový gól strelil 19. augusta 2017 v derby so Spartakom Trnava (2 : 1), v šestnástke si prebral loptu a pohotovou strelou prestrelil brankára. V prvej sezóne odohral 31 zápasov, dal 9 gólov. V sezóne 2018/19, v ktorej získal Slovan majstrovský titul, už nedostával toľko príležitostí, preto sa dohodol s českým prvoligistom 1. FC Slovácko. Po 13 rokoch sa vrátil do českej ligy, na jar 2019 odohral v súťaži 11 zápasov, strelil jeden gól.

## Reprezentačná kariéra
V roku 2003 sa zúčastnil MS hráčov do 20 rokov, kde sa Slovensko U-20 prebojovalo do osemfinále. Hološko sa zapísal do streleckej listiny v úvodnom zápase proti hostiteľom šampionátu Spojeným arabským emirátom (4 : 1). V zápase s Panamou sa zranil, v osemfinále s Brazíliou nehral.

Pri debute v seniorskej reprezentácii zažil víťaznú premiéru, 3. septembra 2005 v Bratislave na Tehelnom poli bol pri triumfe nad Nemeckom 2 : 0. Prvý reprezentačný gól zaznamenal na tom istom štadióne 16. novembra 2005, v odvetnom barážovom stretnutí o postup na MS 2006 skóroval proti Španielsku (1 : 1), v 50. minúte otvoril skóre, keď prekonal Ikera Casillasa. Bol členom mužstva, ktoré si vybojovalo postup na MS 2010, v kvalifikácii strelil dôležitý gól  (2 : 0). V rozhodujúcich zápasoch kvalifikácie nemohol nastúpiť kvôli zlomenine nohy, ktorú utrpel v Lige majstrov. Na šampionáte v Južnej Afrike nastúpil ako striedajúci hráč v zápasoch s Novým Zélandom (1 : 1) a Paraguajom (0 : 2). 

V roku 2014 v prípravnom stretnutí proti Fínsku (2 : 1) otvoril skóre už v 36. sekunde, bol to jeden z najrýchlejších gólov národného tímu. V úspešnej kvalifikácii o postup na ME 2016 odohral len jeden zápas proti Macedónsku (2 : 1), ktorý bol jeho posledným vystúpením v reprezentačnom drese. Pred blížiacim sa európskym šampionátom dal prednosť klubovým povinnostiam.  reprezentoval 65×, dal osem gólov.

## Ligové štatistiky
* Prvý ligový gól: Slovan LiberecFK Jablonec 2 : 0 (2 góly), 6. 4. 2003 
* Prvý gól v Süper Lig: Galatasaray SKVestel Manisaspor 4 : 2 (2 góly), 25. 2. 2006 
* Prvý ligový hetrik: Vestel ManisasporBursaspor 4 : 1, 22. 4. 2007 
* Prvý gól v A-League: FC SydneyMelbourne City 1 : 1, 10. 10. 2015
* Stý ligový gól: FC Sydney FCCentral Coast Mariners 4 : 0, 15. 10. 2016
* Prvý gól v slovenskej lige: Spartak TrnavaSlovan Bratislava 1 : 2, 19. 8. 2017
* Najviac gólov v jednej sezóne: 15, (Manisaspor 8/Besiktas 7), 2007/2008

## Góly v reprezentácii

## Góly v európskych pohároch

## Úspechy
### Reprezentačné
* osemfinalista MS 2010
* účastník baráže o postup na MS 2006
* osemfinalista MS hráčov do 20 rokov 2003

### Klubové
* finalista Pohára Intertoto 2004 so Slovanom Liberec
* majster Česka 2005/06 so Slovanom Liberec
* majster Turecka 2008/09 s Besiktasom
* majster Austrálie 2016/17 s FC Sydney
* majster Slovenska 2018/19 so Slovanom Bratislava
* víťaz Tureckého pohára 2009 s Besiktasom
* finalista Tureckého pohára 2011 s Istanbul BB
* víťaz Slovenského pohára 2018 so Slovanom Bratislava

### Individuálne
* Cena Petra Dubovského 2005: 2. miesto 
* člen Klubu ligových kanonierov (115 gólov)

## Referencie

## Iné projekty

## Externé odkazy
* Filip Hološko na national-football-teams.com
* Filip Holosko.eu   a 
* Filip Hološko na fortunaliga.cz
* Filip Hološko na tff.org

Kategória:Osobnosti z Piešťan
Kategória:Slovenskí futbalisti
Kategória:Hráči FK AS Trenčín
Kategória:Hráči FC Slovan Liberec
Kategória:Hráči Vestel Manisaspor
Kategória:Hráči Beşiktaş JK
Kategória:Hráči Majstrovstiev sveta vo futbale 2010